**Информација о дредбама Закона о запошљавању странаца и Закона о странцима чија примена почиње од 1.јануара 2020.године**

**Законске одредбе чија примена почиње од 1. јануара 2020. године**

Од 1.јануара 2020.године, осим странаца који поседују одобрени привремени боравак и стално настањење и странци који поседују визу за дужи боравак по основу запошљавања ( визу Д) могу да се запошљавају у Републици Србији.

Чланом 9. став 1 . Закона о запошљавању странаца (Сл. гласник РС", бр.128/2014, 113/2017, 50/2018 и 31/2019 ) **прописано је да се запошљавање странца остварује под условом да странац поседује визу за дужи боравак по основу запошљавања**, одобрење за привремени боравак или стално настањење и дозволу за рад, ако законом није другачије утврђено.

У складу са чланом 22.став 3. Закона о странцима ("Сл. гласник РС", бр. 24/2018 и 31/2019) чија примена такође почиње од 1.јануара 2020.године запошљавање странца у Републици Србији остварује се под условом да странац поседује визу за дужи боравак по основу запошљавања, одобрење за привремени боравак или стално настањење и дозволу за рад.

Виза за дужи боравак (виза Д) је одобрење странцу за улазак и боравак на територији Републике Србије које се издаје у трајању од 90 до 180 дана. Визу издаје дипломатско-конзуларно представништво, уколико Законом о странцима није другачије одређено.

***Странац, коме је издата виза за дужи боравак по основу запошљавања, остварује право на запошљавање у складу са прописима који уређују запошљавање странаца.***

**Врсте дозвола за рад које се могу издати на основу визе Д**

Законом је прописана могућност да се за странца који поседује визу за дужи боравак по основу запошљавања могу издати следеће радне дозволе :

* **радна дозвола за запошљавање,**
* **радна дозвола за упућена лица,**
* **радна дозвола за кретање у оквиру привредног друштва,**
* **радна дозвола за самозапошљавање и**
* **радна дозвола за независног професионалца**.

**Поступак прибављања дозволе за рад**

Поступак регулисања боравка у Републици започиње странац подношењем дипломатско конзуларном представништву Републике Србије захтева за одобравање визе за дужи боравак по основу запошљавања.

Подношењем захтева ДКП-у странац добија ИД број, под којим је заведен његов захтев по коме ће бити издата виза. Тај ИД број странац треба да достави свом будућем послодавцу, који ИД број наводи у захтеву за издавање дозволе за рад који подноси Националној служби за запошљавање.

Послодавац ( односно код радне дозволе за самозапошљавање странац)

одмах након што странац поднесе захтев за издавање визе може НСЗ поднети захтев за издавање дозволе за рад .

Преко ИД броја, достављеног у захтеву послодавца за издавање дозволе за рад , НСЗ ће од ДКП-а по службеној дужности прибавити податке о издатим визама за дужи боравак по основу запошљавања .

Такође пре него што НСЗ изда дозволу за рад Министарство унутрашњих послова (МУП) ће одредити евиденцијиски број странца.

*Наглашавамо да НСЗ неће моћи да изда дозволу за рад док ДКП не буде издао визу за дужи боравак по основу запошљавања и док МУП не одреди евиденцијски број странца*.

**Продужење дозволе за рад издате на основу визе Д**

Дозвола за рад издата на основу визе за дужи боравак по основу запошљавања издаје се за период за који је одобрена виза ( од 90 до 180 дана).

Пре истека рока важења визе за дужи боравак по основу запошљавања, ако његово пословно ангажовање у Републици Србији траје дуже од рока важења визе за дужи борава странац треба да поднесе захтев за одобрење привременог боравка .